રજનીશે અમેરિકન જેલમાં થોડો સમય વીતાવ્યો હતો. તેમને હજી પણ ભગવાન માનનારો વર્ગ છે. તેમને ભગવાન માનનારામાં વિદેશીઓ ઘણાં છે. રજનીશ વિશેની એક ડોક્યુમેન્ટરી હાલમાં ઈન્ટરનેટ પર વાયરલ થઈ રહી છે. પહેલી એવી ડોક્યુમેન્ટરી છે જેમાં રજનીશ વિશે ડિટેઈલમાં તેમના ખાસ અનુયાયીઓ વાત કરે છે. રજનીશને કોન્ટ્રોવર્સીમાં રહેવું ગમતું હતું. વાણી અને આંખથી જાદુ કરી શકતા રજનીશના વ્યક્તિત્વમાં ચોક્કસ કોઈક એવો કરીશ્મા હશે જેથી દુનિયાભરમાંથી બુદ્ધિશાળી વ્યક્તિઓ તેમને ભગવાન માનતા હતા. તેમના ખાસ જર્મન અનુયાયી મા સાધનાએ કહ્યું હતું કે રજનીશ કહેતા કે મને પ્રેમ કરો કે ધિક્કારો પણ મને નજરઅંદાજ નહીં કરી શકો. ઓશોના નામથી પ્રસિદ્ધ રજનીશ આધ્યાત્મિક ગુરુ બન્યા બાદ ૧૯૭૪માં પુનામાં આશ્રમ સ્થાપ્યો. સાતેક વરસમાં આશ્રમમાં ચાલતા ધ્યાનના પ્રયોગો અને નગ્ન નૃત્યો વિશે અનેક વાયકાઓ અને કથાઓથી લોકો અકળાવા લાગ્યા. વ્યભિચાર ચાલી રહ્યો છે કહીને તેમનો વિરોધ થયો. ઓશો પર હુમલો થવાના ડરે તેમણે અનુયાયીઓ સહિત અમેરિકાના ઓરેગાનો વિસ્તારમાં નવું શહેર વસાવ્યું. રજનીશપુરમ નામના શહેરની ગતિવિધિને કારણે, અનુયાયીઓની મહત્ત્વકાંક્ષાઓના કારણે અનેક એવી ઘટનાઓ બની કે જેનાથી વિરોધનો વંટોળ ફુંકાયો. આસપાસ રહેતા અમેરિકનો કે જેમને રજનીશમાં કોઈ શ્રદ્ધા નહોતી તેમને આશ્રમ સામે વાંધો પડ્યો. વિરોધ વધ્યા અને આશ્રમના સંચાલનમાં અનેક ગુનાઓ આચરાયા હોવાનો આરોપ થયો.